Antrasis operatyvinių tarnybų departamentas prie Krašto apsaugos ministerijos

Antrasis operatyvinių tarnybų departamentas prie Krašto apsaugos ministerijos (AOTD) (šnek. „antrukai“) – Lietuvos specialioji tarnyba, operatyvinės veiklos subjektas. Tai krašto apsaugos ministrui pavaldi žvalgybos, kontržvalgybos ir kitas funkcijas atliekanti krašto apsaugos sistemos institucija, kurios paskirtis – stiprinti krašto apsaugos sistemos saugumą ir šalies gynybinę galią. Ikikarinėje Lietuvoje žvalgybos skyrius buvo vadinamas Antruoju skyriumi, todėl, atkūrus Nepriklausomybę, padalinys, kurio pagrindinės funkcijos – karinė žvalgyba ir kontržvalgyba, irgi pavadintas Antruoju.

Veikla 
Departamentas atlieka šias funkcijas:
 vykdo žvalgybą ir kontržvalgybą gynybos, karinėje – politinėje, karinėje – ekonominėje ir karinėje – techninėje srityse;
 įgyvendindamas savo uždavinius, dalyvauja kovoje su terorizmu;
 užtikrina įslaptintų sandorių saugumą krašto apsaugos sistemoje;
 tikrina pretendentų į tarnybą krašto apsaugos sistemoje ir krašto apsaugos sistemos personalo pateiktą informaciją apie save, savo aplinką, ryšius ir interesus, galinčius turėti reikšmės įslaptintos informacijos apsaugai, patikimam tarnybos (darbo) pareigų vykdymui ar galinčius būti interesų konflikto priežastimi, teikia krašto apsaugos ministrui išvadas ir rekomendacijas;
 tikrina pretendentus į tarnybą (darbą) krašto apsaugos sistemoje ir krašto apsaugos sistemos personalą dėl leidimų dirbti ar susipažinti su įslaptinta informacija išdavimo ar panaikinimo, teikia krašto apsaugos ministrui išvadas ir rekomendacijas;
 dalyvauja kontroliuojant įslaptintos informacijos apsaugos reikalavimų įgyvendinimą krašto apsaugos sistemoje;
 įgyvendindamas bendras krašto apsaugos sistemos saugumą ir šalies gynybinę galią užtikrinančias priemones, bendradarbiauja su Lietuvos Respublikos ir užsienio valstybių žvalgybos ir kontržvalgybos subjektais, teisėsaugos bei kitomis institucijomis.

Atlikdamas pavestas funkcijas, Departamentas turi operatyvinės veiklos subjekto teises ir pareigas.

Veiklos pagrindai 
Antrojo operatyvinių tarnybų departamento paskirtį, teisinius veiklos pagrindus, struktūrą ir valdymą, uždavinius ir funkcijas, profesinės karo tarnybos karių, tarnaujančių Departamente ir civilinę krašto apsaugos tarnybą Departamente atliekančių valstybės tarnautojų statusą, teises ir pareigas, tarnybos santykius, socialines ir kitas garantijas reguliuoja Krašto apsaugos sistemos organizavimo ir karo tarnybos įstatymo, Žvalgybos įstatymo, Operatyvinės veiklos įstatymo, Civilinės krašto apsaugos tarnybos statuto, kitų įstatymų nuostatos ir AOTD statutas.

Vadovai 

 AOTD bei AOTD organizacijoms pirmtakėms vadovavo (pateikiama chronologine tvarka).

Tarpukaris 
 Žvalgybos (prie Apsaugos komisijos) skyrius:
 Jonas Žilinskas (1918 m. spalio 27 d. – 1919 m. sausio 6 d.);
 Krašto apsaugos ministerijos štabo Rikiuotės skyriaus Žinių dalis:
 Jonas Žilinskas (1919 m. sausio 6 d. – 1919 m. gegužės 12 d.);
 Generalinio štabo Žvalgybos skyrius:
 Mykolas Lipčius (1919 m. gegužės 12 d. – 1919 m. rugpjūčio 22 d.);
 Liudas Gira (1919 m. rugpjūčio 23 d. – 1919 m. lapkričio 9 d.);
 Mykolas Lipčius (1919 m. lapkričio 10 d. – 1923 m. balandžio 9 d.);
 plk. ltn. Petras Kirlys (1923 m. balandžio 10 d. – 1923 m. rugpjūčio 1 d.);
 Generalinio štabo III skyrius:
 plk. ltn. Petras Kirlys (1923 m. rugpjūčio 1 d. – 1924 m. sausio 24 d.);
 Generalinio štabo Informacijų skyrius:
 mjr. Antanas Užupis (1924 m. sausio 24 d. – 1926 m. sausio 1 d.);
 plk. ltn. Kazys Škirpa (1926 m. sausio 1 d. – 1926 m. birželio 22 d.);
 plk. ltn. Petras Kirlys (1926 m. birželio 22 d. – 1926 m. spalio 4 d.);
 plk. Stasys Zaskevičius (1926 m. spalio 4 d. – 1926 m. gruodžio 17 d.);
 mjr. Stasys Raštikis (1926 m. gruodžio 17 d. – 1930 m. balandžio 7 d.);
 Generalinio štabo II skyrius:
 plk. ltn. Petras Kirlys (1930 m. balandžio 7 d. – 1930 m. rugsėjo 1 d.);
 plk. Juozas Lanskoronskis (1930 m. rugsėjo 1 d. – 1934 m. balandžio 16 d.);
 plk. ltn. Leonas Gustaitis (1934 m. balandžio 16 d. – 1934 m. rugsėjo 7 d.);
 Kariuomenės štabo II skyrius:
 plk. Kostas Dulksnys (1934 m. rugsėjo 7 d. – 1940 m. liepos 8 d.).

Po nepriklausomybės atkūrimo 
 Krašto apsaugos departamento Antrasis skyrius:
 Alfonsas Bajoras (1990 m. birželio 1 d. – 1990 m. spalio 14 d.);
 Krašto apsaugos departamento Informacijos – žvalgybos skyrius:
 Alfonsas Bajoras (1990 m. spalio 15 d. – 1991 m. kovas);
 Liudas Bumbulis (1991 m. balandis – 1991 m. gegužė);
 Informacijos tarnybos "A" skyrius:
 Petras Ivoškis (1992 m. sausio 2 d. – 1992 m. lapkričio 16 d.);
 Antroji tarnyba:
 mjr. Mindaugas Ravinskas (1992 m. lapkričio 19 d. – 1993 m. sausio 7 d.);
 Žvalgybos departamentas:
 mjr. Mindaugas Ravinskas (1993 m. sausio 8 d. – 1993 m. balandžio 20 d.);
 Kontržvalgybos departamentas:
 Virgilijus Česnulevičius (1992 m. sausio 2 d. – 1993 m. balandžio 21 d.);
 Žvalgybos ir kontržvalgybos departamentas:
 mjr. Mindaugas Ravinskas (1993 m. balandžio 21 d. – 1994 m. balandžio 20 d.);
 Antrasis departamentas prie Krašto apsaugos ministerijos:
 mjr. Mindaugas Ravinskas (1994 m. balandžio 21 d. – 1997 m. gegužės 7 d.);
 Kostas Mickevičius (1997 m. gegužės 7 d. – 1997 m. liepos 21 d.);
 Antrasis operatyvinių tarnybų departamentas prie Krašto apsaugos ministerijos:
Kostas Mickevičius (1997 m. liepos 22 d. – 2001 m. sausio 4 d.);
 plk. ltn. Gintaras Bagdonas (2001 m. sausio 4 d. – 2007 m. sausio 6 d.);
 plk. Juozas Kačergius (2007 m. sausio 6 d. – 2012 m. rugpjūčio 1 d.);
 plk. Alvydas Šiuparis ( 2012 m. rugpjūčio 1 d. - 2016 m. rugpjūčio 1 d.).
plk. Remigijus Baltrėnas (nuo 2016 m. rugpjūčio 2 d.)

Nuorodos 
 AOTD statutas

Išnašos 

Lietuvos specialiosios tarnybos
Lietuvos Respublikos krašto apsaugos ministerija
Karinės žvalgybos tarnybos